ເທີກີ ແລະພວກນັກລົບ ຕໍ່ຕ້ານ ຍຶດບໍລິເວນ ອ້ອມແອ້ມ ເມືອງສຳຄັນ ໃນພາກເໜືອ ຊີເຣຍ
ເມືອງ​ al-Bab ​ເປັນ​ເຂດ​ທີ່​ສຳຄັນ ​ໃນ​ພາກ​ເໜືອ ​ຂອງ​ປະ​ເທດ​ຊີ​ເຣຍ ທີ່​ໄດ້​ກາຍ​ເປັນ​ຈຸດ​ເພັ່ງ​ເລັງ​ ຫຼາຍຂຶ້ນຂອງ ບັນຫາ​ຂັດ​ແຍ້​ງ ທີ່​ປະກອບ​ດ້ວຍ ​ຫລາຍ​ພັກ​ຝ່າຍ.
ກອງທັບເທີກີ ກ່າວໃນວັນພຸດມື້ນີ້ວ່າ ກຳລັງຕໍ່ຕ້ານລັດຖະບານຊີເຣຍ ໂດຍໄດ້ ຮັບການ ສະໜັບສະໜຸນ ຈາກເທີກີ ໄດ້ເຂົ້າຍຶດເອົາພູຍຸດທະສາດແຫ່ງນຶ່ງ ໃນບໍລິເວນອ້ອມແອ້ມ ເມືອງ al-Bab ທີ່ຄວບຄຸມໂດຍພວກລັດອິສລາມ ກຸ່ມສິ້ງຊອມສິດທິມະນຸດໃນຊີເຣຍ ທີ່ມີສຳນັກງານຢູ່ອັງກິດ ທີ່ຕິດຕາມສົງຄາມຢູ່ ໃນ ຊີເຣຍ ນັ້ນ ກ່າວວ່າ ທະຫານເທີກີ ແລະພວກຕໍ່ຕ້ານລັດຖະບານຊີເຣຍທີ່ເປັນ ພັນທະມິດ ໄດ້ເປີດສາກບຸກໂຈມຕີ ໃນແລງວັນອັງຄານວານນີ້ ແລະຍຶດເອົາດິນແດນ ທີ່ຕັ້ງຢູ່ໃນເຂດ ຊານເມືອງກ້ຳຕາເວັນຕົກຂອງເມືອງ al-Bab ເມືອງດັ່ງກ່າວນີ້ ເປັນເຂດທີ່ສຳຄັນໃນພາກເໜືອຂອງປະເທດຊີເຣຍ ທີ່ໄດ້ກາຍເປັນຈຸດ ເພັ່ງເລັງຫຼາຍຂຶ້ນ ຂອງບັນຫາຂັດແຍ້ງ ທີ່ປະກອບດ້ວຍຫລາຍພັກຝ່າຍ ກຳລັງຂອງຊີເຣຍໄດ້ບຸກຄືບໜ້າໄປຈາກພາກໃຕ້ ໃນລັດສະໝີ 3 ກິໂລແມັດເຄິ່ງຫ່າງ ຈາກເມືອງ al-Bab ອີງຕາມກຸ່ມປົກປ້ອງສິດທິມະນຸດໃນຊີເຣຍ ສ່ວນກຳລັງເທີກີ ແລະ ພວກນັກລົບຕໍ່ຕ້ານລັດຖະບານ ມາຈາກທາງເໜືອ ໃນຂະນະທີ່ ກຳລັງຂອງຊາວເຄີດ ຄວບຄຸມດິນແດນ ຢູ່ທາງພາກຕາເວັນອອກ ແລະ ຕາເວັນຕົກ ກຸ່ມຕ່າງໆເຫລົ່ານີ້ໄດ້ສູ້ລົບເພື່ອຂັບໄລ່ນັກລົບຂອງກຸ່ມລັດອິສລາມອອກໄປ ແຕ່ແມ່ນ ຫຍັງຈະເກີດຂຶ້ນ ຖ້າຫາກວ່າ ພວກຫົວຮຸນແຮງດັ່ງກ່າວ ໄດ້ແຕກຢ່າງບໍ່ເປັນລະບຽບ ຈາກເມືອງ al-Bab ແຕ່ຍັງເປັນບັນຫາຢູ່ອີກຕໍ່ໄປ